作者:李群玉
標題:將之吳越留別坐中文酒諸侶
內容:秋色滿水國，江湖興蕭然。氛埃斂八極，萬裡淨澄鮮。涔浦縱孤棹，吳門渺三千。回隨衡陽雁，南入洞庭天。早聞陸士龍，矯掌跨山川。非思鱸魚膾，且弄五湖船。暝泊遠浦霞，曉飯蘆洲煙。風流訪王謝，佳境恣洄沿。霜剪別岸柳，香枯北池蓮。歲華坐搖落，寂寂感流年。明朝即漂萍，離憾無由宣。相思空江上，何處金波圓。